Monsieur Minimal

Ο Monsieur Minimal (καλλιτεχνικό ψευδώνυμο του Χρήστου Τσιτρούδη) είναι Έλληνας συνθέτης και ερμηνευτής της indie pop μουσικής, καθώς και κιθαρίστας. Έγινε αρχικά γνωστός με τα singles “Silk” και “Love is a circle”, τα οποία ερμήνευσε το 2007 στο Coca-Cola Sound Wave Festival. Έκτοτε έχει κυκλοφορήσει τρία άλμπουμ.

 Πρώτα χρόνια 
Γεννήθηκε στις 24 Οκτωβρίου 1980 στα Γιαννιτσά, όπου και μεγάλωσε. Έκτοτε έχει ζήσει σε διάφορα μέρη της Ελλάδας. Από το 2009 κατοικεί στην Αθήνα. Μεγάλωσε ακούγοντας και παίζοντας μουσική με διάφορα εφηβικά συγκροτήματα. Μετά το λύκειο, σπούδασε και αποφοίτησε από το Τμήμα Ηλεκτρολογίας του Τεχνολογικού Εκπαιδευτικού Ιδρύματος Καβάλας. Ασχολήθηκε επαγγελματικά με τη μουσική όταν άρχισε να σπουδάζει μουσική τεχνολογία και παραγωγή στο μουσικό σχολείο της Θεσσαλονίκης υπό την καθοδήγηση του Δημητρίου Αδάμ. Συνθέτει μουσική ως Monsieur Minimal από το 2007.

 Καριέρα 
Η πρώτη δημόσια εμφάνισή του έγινε το 2007. Υπήρξε ένας από τους πιο επιτυχημένους διαγωνιζόμενους του Coca-Cola Sound Wave Festival, με τα τραγούδια του Silk και Love Is A Circle. Η πρώτη του επίσημη κυκλοφορία έγινε στη συλλογή City Campers (The Sound Of Everything) το 2008.

Πρώτο Άλμπουμ

Το ντεμπούτο άλμπουμ του Monsieur Minimal, με τίτλο Lollipop, κυκλοφόρησε το 2008 από την The Sound Of Everything Records και έλαβε εντυπωσιακές κριτικές από τον Τύπο και τα ραδιόφωνα, ενώ σύντομα έγινε ένα από τα best seller της ελληνικής indie σκηνής. Η μουσική του, που ορίζεται κυρίως ως indie pop με πολλές ηλεκτρονικές επιρροές και στοιχεία, εκφράζεται μέσα από απλές, όμορφες μελωδίες και γλυκά pop φωνητικά, κάνοντάς το άλμπουμ επιτυχία σε ένα ευρύ φάσμα ραδιοφωνικών σταθμών στην Ελλάδα. Ακολουθώντας την επιτυχία του άλμπουμ, το περιοδικό Status, ένα από τα πιο δημοφιλή ανδρικά περιοδικά στην Ελλάδα, τον συμπεριέλαβε στον ετήσιο διαγωνισμό του ως υποψήφιο στην κατηγορία «Πρόσωπο της Χρονιάς 2009». Μετά την τεράστια προβολή από τα ελληνικά ραδιόφωνα και τηλεοπτικά μέσα, το πρώτο διεθνές άνοιγμα ήρθε μέσω μιας τηλεοπτικής διαφήμισης! Το “Smile”, ένα από τα πιο δημοφιλή singles του άλμπουμ, επιλέχθηκε από την Safeway, την τρίτη μεγαλύτερη αλυσίδα σούπερ μάρκετ στις ΗΠΑ και τον Καναδά, για την επίσημη διαφημιστική τους καμπάνια. Το άλμπουμ προσελκύει το ενδιαφέρον διεθνών μουσικών blogs και σύντομα κομμάτια του «ταξιδεύουν» στη Γαλλία, τη Γερμανία, την Ιταλία, ενώ το “Love Story” γίνεται τεράστια ραδιοφωνική επιτυχία στην Τουρκία. Η Citroën χρησιμοποίησε επίσης το τραγούδι “Smile” για τη διαφημιστική της καμπάνια στην Ελλάδα.

Δεύτερο Άλμπουμ

Ακολουθώντας την επιτυχία του πρώτου άλμπουμ και την πρωτοφανή προβολή από τα ελληνικά μέσα ως νέο ταλέντο, ο Ελληνικός Οργανισμός Τουρισμού επέλεξε το τραγούδι Lollipop για τη διεθνή του καμπάνια, που περιλάμβανε 12 προωθητικά βίντεο σε διάφορες γλώσσες. Το 2010 ο Monsieur Minimal ηχογραφεί το δεύτερο άλμπουμ του, με τίτλο Pasta Flora, αυτή τη φορά στα ελληνικά. Η μουσική του διατηρεί τα ίδια επιτυχημένα συστατικά και οι στίχοι συνεχίζουν να περιστρέφονται γύρω από το ίδιο θέμα: την αγάπη. Η Δήμητρα Γαλάνη ερμηνεύει το τραγούδι “Μια Ζωή”. Το άλμπουμ σημειώνει άμεση επιτυχία στην Ελλάδα και ο Monsieur Minimal αποκτά πλέον αναγνωρισιμότητα από πολύ ευρύτερο κοινό στη χώρα, ενώ απολαμβάνει καθημερινό airplay από τους μεγαλύτερους μουσικούς ραδιοφωνικούς σταθμούς.

Τρίτο Άλμπουμ

Το 2012 βρίσκει τον Monsieur Minimal να γράφει νέα τραγούδια για το τρίτο του άλμπουμ Minimal to Maximal, το οποίο είναι ξανά στα αγγλικά, όπως και το Lollipop. Η πρώτη μικρή αλλά ενδιαφέρουσα γεύση του μουσικού παζλ του τρίτου άλμπουμ ήρθε με το Digital Love EP (κυκλοφόρησε τον Μάιο του 2012), το οποίο περιλαμβάνει τέσσερα νέα και ακυκλοφόρητα κομμάτια, ανάμεσά τους και το επιτυχημένο single Bitter (Bitter Official Video), σε συνεργασία με τον Hiras. Το Minimal to Maximal περιλαμβάνει συνολικά 16 κομμάτια, συμπεριλαμβανομένων όλων των 4 κομματιών του Digital Love EP, και είναι χωρισμένο σε δύο μέρη. Το πρώτο μέρος (Minimal) περιέχει 8 κομμάτια με μελωδική και uptempo pop μουσική, αναμεμειγμένη με ηλεκτρονικά στοιχεία αλλά και new wave και rock επιρροές από τα ‘80s και ‘90s. Το δεύτερο μέρος (Maximal) περιέχει 7 κομμάτια και ένα remix από τον Harri Agnel· είναι πιο σκοτεινό και μεγιστοποιημένο ως προς τη διάρκεια, τη σύνθεση και την ενορχήστρωση, περιλαμβάνοντας στοιχεία από trip hop, minimal house, ορχηστρικό pop-rock, post-electronica, και πολλές ακόμη επιρροές από τις σύγχρονες μουσικές τάσεις.

 Δισκογραφία 

 Άλμπουμ 

 Lollipop (2008), The Sound Of Everything Records
 Πάστα Φλώρα, (2010), The Sound Of Everything Records
 Minimal to Maximal (2012), The Sound Of Everything Records/Universal
 High Times (2015), Mo.Mi. Records
 Erotica (2017), Mo.Mi. Records
 Easteria (2020), Mo.Mi. Records

 Παραπομπές 
Κατηγορία:Έλληνες συνθέτες
Κατηγορία:Έλληνες τραγουδιστές

 Εξωτερικοί σύνδεσμοι 

 It's My Party: O Monsieur Minimal και το soundtrack της ζωής του, Athens Voice Radio 102.5